'Crkva u kafiću' - spas američkog fundamentalističkog kršćanstva?
Sve više američkih protestanata napušta mega-crkve jer su odveć 'ispolitizirane'; žele osobniji i skeptičniji odnos prema vjeri
Amy Moffitt: "Kada mislim o politizaciji crkve, na um mi pada njezina politička struktura koja bez iznimke vodi do borbe za moć i pitanja novca. Ono što mi je vrlo važno u ovoj našoj crkvi, jest činjenica da smo mi sve to izbjegli." Osamdesetih i devedesetih godina prošlog stoljeća, američki protestanti pohrlili su u takozvane mega-crkve, na propovjedi protkane društvenim i političkim konzervativizmom. No, sada nova generacija evangelista i drugih kršćana traži jedno osobnije iskustvo, sa drugačijim političkim tonovima. Sastaju se na intimnijim mjestima kao što su kafići. Nedjeljno je jutro u kavani Jammin’ Java Cafe u Vienni, u saveznoj državi Virginia. Grupica se ljudi okupila na molitvu u stražnjoj prostoriji. Ljepljivi podovi i slaba rasvjeta ne doimaju se inspirativno, no ovo i nije obična crkva. Radi se o jednoj novoj vrsti molitve, koja je proizišla iz fundamentalističkog, 'born-again kršćanstva', a njeni sljedbenici sebe nazivaju “Emerging Church” – Crkva u nastajanju. Ova se grupa naziva Common Table, Zajednički stol. Mike Stavlund, jedan od organizatora, drži bebu u naručju, dok nam objašnjava zašto su on i njegovi istomišljenici okupljaju na ovom mjestu: "Mislim da ljudi traže osobnu interakciju sa kršćanskom tradicijom. Žele nešto u čemu mogu sudjelovati, mjesto gdje su slobodni da poruku shvate ili ne. Evangelisti i drugi kršćanski fundamentalisti Bibliju shvaćaju kao doslovnu istinu. Samo jednu generaciju ranije, hrlili su u tzv. mega-crkve koje primaju tisuće ljudi. Vode ih obično karizmatični propovjednici, koji drže vatrene propovjedi, često protiv protiv pobačaja i homoseksualnosti. No, 'Crkva u nastajanju' je upravo suprotna mega-crkvi. Ovdje na Zajedničkom stolu, nikome se ne govori što da vjeruje. Ovaj tjedan, vjernici raspravljaju o građanskim pravima. Na papir su napisali anonimne ispovjedi, koje je onda pročitao voditelj molitve. Mike Stavlund kaže da je 'u redu da se sve stavi pod znak pitanja', pa čak i temelji kršćanskog vjerovanja: "Za mene je to iskrenost. Kada sumnjate i onda o tome progovorite. Kada vjerujete i o tome pričate, i kada ste u stanju da, kroz sve to, prihvatite i druge oko sebe." Mnogi članovi ove kongregacije su mladi ljudi koji tek počinju stvarati svoje obitelji. Oni traže način da prakticiraju svoju vjeru, ali drugačije nego njihovi roditelji. Jedan od načina jest da molitvu predvodi žena. Amy Moffitt kaže da su mnogi Amerikanci napustili mega-crkve zbog desničarske politike koja se u njima propagira: "Ljudima se to nije sviđalo. Kada mislim o politizaciji crkve, na um mi pada njezina politička struktura koja bez iznimke vodi do borbe za moć i pitanja novca. Ono što mi je vrlo važno u ovoj našoj crkvi, jest činjenica da smo mi sve to izbjegli." No, Crkvu u nastajanju kritiziraju da je odveć slobodoumna, pa čak i vrsta bogohuljenja. Jedan njezin propovjednik izazvao je snažne kritike zbog knjige u kojoj je tvrdio da ljudi svih vjera, a ne samo kršćani, 'mogu ući u raj'. To je nešto u što mnogi Amerikanci vjeruju, no fundamentalistička kršćanska teologija to odbacuje. Mark Caleb Smith, profesor političkih znanosti na konzervativnom Sveučilištu Christian Cedarville u saveznoj državi Ohio, kaže: "Pretpostavljam da će uskoro doći do raskola među evangelistima. Ako vam je poznata povijest crkve, znate da to ne bi bilo ništa neobično." Kršćanstvo u Americi ima dugu povijest neslaganja. Među protestantima postoje stotine različitih pravaca. No, mladi Amerikanci sve više se udaljavaju od organizirane vjere. Jedno je istraživanje pokazalo da se broj mladih ljudi u dobi između 18 i 29 godna koji kažu da se ne identificiraju s niti jednom od njih više nego udvostručio u posljednja dva desetljeća. Neki kažu da je Crkva u nastajanju najbolja nada da se te ljude vrati crkvi, pa čak ako se radi samo 'crkvi u kafiću'.